LAAT MAAR DAREM...
Hallo julle webkuiergaste.
Hier in my sitkamer was die kuier laasweek inderwaarheid maar droog!
Ek het nie kans gekry om hier by julle uit te kom nie. Dinge het net gebeur.
Eers het ons kollega , Stēphan Janse van Rensburg siek geword. Eers net longontsteking. Later na 'n week van af siek wees is Stēphan opgeneem en is hy steeds in die hospitaal na 'n week. Hy gaan wel in Johannesburg aansterk - ons hou die toekoms dop en kyk wat hou die onbekende toekoms in. Ons weet nie wat die toekoms vir ons as mens inhou nie - maar met genade weet ons Wie die toekoms in Sy hande vashou. Stēphan is al 'n rukkie by ons, en het deel van die familie geword. Maar sy gesondheid kom ook eerste. Dankie vir almal se gebede. Ek dra ook sy dank oor aan elke een van julle soos hy dit met my gedeel het elke keer as ek hom gesien het in hierdie tyd.
Dan - Stilfontein... die Ds en sy seun.!
Nuus is Nuus. Klaar. Overvaal Stereo het nog nooit bespiegel nie en die lekker deel is, ons hoef ook nie! Dat daar nog mense is wat verwag ons moet nuus met "soft gloves" hanteer gaan my verstand te bowe - maar ons maak staat op nasionale woordvoerders van die SAPD - kort en lank van die saak is, ons sê soos vir ons gesê word. Ons raai nie.
Maak nie regtig saak wie vir wie hier geskiet het nie, dit is hartseer - en jammer. Sterkte aan die familie wat agter gebly het. Dit is jammer dat Overvaal eerder hier en daar "sleg gesê" word deur mense wat vertrou word. Plaas hulle die ware feite op die tafel sit. Mense stel mense teleur - ons laat egter ongelukkig toe dat dit met ons gebeur.
Ds van Heerden se vrou Herzola (middel) en seun tydens die groot begrafnis in Stilfontein....
Vir die wat ook soms die feite verdraai - passop maar. More kry ons mekaar weer nodig!
Die hele Stilfontein hartseer is verby, vir my ook.
Terug by Overvaal - Patrizio Buanne het by ons kom kuier. Lekker gesels, gawe, aangename mens!
Intussen het ons KRUISPAAIE op die lug verwelkom. Nuwe program elke weeksaand. En dit is heerlik om dit vir julle te bring. Maandae van 21:00, Dinsdae, Woensdae en Donderdae van 22:00 en Vrydae van 19:30. Skakel gerus in vir hierdie lekker luister program.
Afrikaans aktueel is ook nuut op die lug op Dinsdae aande.
Ek bied in die week en Saterdaeaande so na 23:00 vir julle "MEEVALLERTJIE" aan. As jy hom nog nie raak geluister het nie, skakel in en laat weet asseblief wat julle dink.
BEURTKRAG het ons deel geword na stakings en al die lelik wat allerdaags in ons land geword het. Mens staan stil, bekyk die spul en vra jouself die vraag af - waarop stuur hierdie land af. Dit wat ek geleer het is dat die onvermoë van die in beheer was weer duidelik tentoon gestel met hierdie gemors. Daar is ontevredenes wat staak en die hele land lei daaronder. Ons sit in die donker.
Brandstof pryse is op vandat ons laaste gesels het, Carika Keuzenkamp het ouma vir kleinkind 7 geword en Patricia Lewis sing vir die eerste keer in jare op televisie!! Kom ons weer maar eerlik met mekaar, sy het haar deel vir die bedryf gedoen. Sy was eens op 'n tyd groot. Sy het deel gehad in die sukses van die Afrikaanse musiekbedryf.
Daar was 'n plaasaanval nader aan die huis, Hartbeesfontein omgewing! Dit bly hartseer. Dit maak ons bang. En dit gebeur om ons. En ja, dit maak ons kwaad. Sterkte ook aan almal wat geraak is. Overvaal Stereo het dit dadelik uitgesaai. Ek dink ons was soos met baie plaaslike nuus eerste. Dit is waarom ons hierdie skatkis in die Vrystaat moet koester!
Musica het ons besoek - ons onderhandel tans dat die Overvaal Stereo Top 20 voorts sal bekend staan as die Musica Top 20. Onderhandelinge is nog nie vas nie - maar ook tyd vir dinge om op hierdie gebied te verander dalk...
Ek het hier en daar saam geflans hierdie week. Dit gaan goed met Overvaal Stereo en sy mense. Ons is ongelooflik dankbaar.
Oppad huis toe is terug en ons vat die pad saam met julle elke weeksmiddag van 16:15 tot 18:15.
Geseënde week vir elkeen van julle.
Mag dit goed gaan. Bly binne, waar jy kan...
My les vir die week was: "Moet nooit sê fonteintjie, fonteintjie uit jou drink ek nie weer nie". Mense doen hierdie te maklik... myself ingesluit!